Scandalul de la vârful Realitatea TV, dintre moderatorul Rareș Bogdan și Cozmin Gușă, patronul postului și președintele Federației Române de Judo, continuă să ia amploare. Joi seară, emisiunea „Jocuri de putere” a fost moderată din nou de Claudiu Popa, primul invitat s-a numit Dan Andronic, iar realizatorul TV a avut o reacție foarte, foarte dură. În acest timp, Gușă vorbește despre intervenția generalului Coldea, iar protestatarii #rezist anunță că alți aproape 50 de jurnaliști sau invitați anti-PSD vor fi interziși pe post.

Pentru a doua seară consecutivă, Rareș Bogdan a privit din fața televizorului cum emisiunea pe care a moderat-o timp de șase ani e condusă de un alt jurnalist Realitatea TV, Claudiu Popa. Și nu mică a fost mirarea lui Bogdan când a văzut temele dezbătute joi seară în platou începând cu părerile lui Dan Andronic: „Ascult cu uimire ce se întâmplă în propria mea emisiune, pe tronsonul orar pe care l-am ocupat în ultimii 6 ani de zile la Realitatea TV. Sunt absolut șocat! Aș vrea să-l rog pe colegul meu Claudiu, care a fost obligat să-mi țină locul, să spună cine i-a impus/cerut/sugerat tema „Stat Paralel – oamenii lui Coldea din Realitatea TV”. Mi se pare o aberație completă să vorbești despre îndepărtarea oamenilor unui „general defunct” din SRI dintr-o televiziune liberă. O mizerie, o manipulare ieftină. Nici măcar inteligentă! O prostie. Realitatea Tv a fost si este o televiziune LIBERA. Trebuie sa ramana cu orice chip, EXCLUSIV Libera!”, a scris omul de televiziune, pe facebook.

Concomitent, contul de facebook „Corupția ucide” a lansat o informație importantă: „Alertă, Reduta Realitatea a căzut! Se pare că Realitatea TV sub patronajul lui Cosmin Gușă a cedat în fața PSD și tentaculele roșii au cuprins unul dintre ultimile bastioane jurnalistice de luptă anti-PSD. Oreste, Oana Stănciulescu și Rareș Bogdan, unii dintre cei mai critici jurnaliști la adresa PSD, sunt interziși să intre pe post. Din informațiile pe care le avem la acest moment, urmează interzicerea tuturor colaboratorilor care au lovit vreodată în PSD. #unitate #1decembrieînstradă”, scriu protestatarii #rezist, iar lista oamenilor care ar putea fi interziși la Realitatea TV a fost făcută publică de Rareș Bogdan: „Oana Stănciulescu și Oreste, Bogdan Comaroni, Sabin Orcan, Mihai Neamțu, Grigore Cartianu, Laurențiu Ciocăzanu, Cristian Diaconescu, Dan Bucura, Ion M. Ioniță, Stelian Negrea, Ramona Ursu, Emilian Isăilă, Răzvan Chiruță, Liviu Avram, Ioana Ene Dogioiu, Malin Bot, Cristian Andrei, Mihai Rusu, Mihaela Miroiu, Cristian Unteanu, Dumitru Borțun, Dan Cărbunaru, Bogdan Bucur, Adrian Niculescu, Teodor Baconschi, Iulian Fota, Ludovic Orban, Cristian Busoi, Raluca Turcan, Florin Roman, Ionel Danca, Ghita Falca, Alin Tise, Dan Barna, Dacian Cioloș, Liviu Iolu, Marilena Rotaru, Alex Ștefănescu, Doru Mărieș, Sorin Dumitrescu, Nicolae Manolescu, Valeriu Turcan, Ștefan Popescu, Dan Dungaciu, Iulian Chifu nu au fost și nu sunt decât propriii lor oameni. Jurnaliștii enumerați și intelectualii publici sau politicienii care și-au exprimat solidaritatea cu mine și militează pentru libertatea de expresie și libertatea absolută a presei nu sunt oamenii nimănui!! Pe acești oameni vrea Realitatea TV să-i îndepărteze de la „Jocuri de Putere cu Rares Bogdan”????? Nu pricep. Ce vină au acești oameni pentru faptul că au decis să fie liberi? Extrem de liberi.

Aș dori să aflu de la conducerea editorială care, dintre cei enumerați mai sus, sunt considerați „trompete” ale „pensionarului” Coldea. Sunt foarte curios. Toți cei enumerați au fost impecabili, excepționali în exprimare si comentarii sau analize. Să înțeleg că am moderat 6 ani o emisiune în care am avut intruși? Nu cred asta!! Am moderat o emisiune cu oameni frumoși și mai ales liberi!”, a scris Bogdan, cu referire la o declarație a patronului său, Cozmin Gușă: „Singurul lucru interesant și folositor din telenovela Rareș Bogdan este că, analizând poziționarea publică a unor invitați ai Realității, l-am identificat pe generalul Florian Coldea în spatele acestei operațiuni. Nu-i mare surpriză, dar e utilă: vom renunța la colaborarea cu ‘trompetele lui Coldea”, este ceva benefic pentru dezbaterea publică din România în mod sigur”.



Florian Coldea (foto), omul pe care Cozmin Gușă îl acuză că a orchestrat „trompetele” de la Realitatea TV.

„Nu am niciun motiv să-mi cer scuze decât publicului Realitatea TV! Telespectatorilor și ascultătorilor le cer scuze pentru că două zile am fost nevoit să stau departe de ei. Nu știu ce se va întâmpla în viitor, am înțeles în această seară din nou că Realitatea TV se descurcă extrem de bine fără mine. Asta înseamnă că decența și eleganța mea de a sta de vorbă par a fi interpretate complet eronat. „Jocuri de Putere cu Rareș Bogdan” a reprezentat și reprezintă o redută împotriva grobianismului, nesimțirii și acaparării presei de tentaculele înfiorătoare ale ciumei roșii. Ca lucrurile să fie extrem de clare, mă întorc la Realitatea TV doar dacă independența mea editorială și în alegerea invitaților este totală, de duminică până joi, de la ora 21.00 la ora 1.00

Scurt și clar, ca să nu existe dubii: nu am de ce să-mi cer scuze pentru ceva ce nu am făcut. Am riscat tot pentru ca Realitatea TV și „Jocuri de Putere cu Rares Bogdan” să ajungă în top. Au ajuns, și cu ajutorul meu și mai ales al invitaților mei și al telespectatorilor, care sunt formidabili. Fără românii sinceri, frumoși și liberi nu aș fi ce sunt acum. Le datorez totul”, a mai adăugat Bogdan în finalul mesajului postat joi seară pe facebook.

Conflictul dintre Rareș Bogdan și Cozmin Gușă a început în momentul în care realizatorul TV i-a cerut pe post demisia directorului televiziunii, Edward Pastia. Anunțat că nu mai are voie să-i invite în emisiuni pe Oana Stănciulescu și Oreste Teodorescu, Bogdan și-a anunțat plecarea, fiind înștiințat că, pentru început, nu va mai modera edițiile de miercuri și joi ale emisiunii „Jocuri de putere”.